Parys-boere: Verhoor uitgestel oor hofaansoekVan links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren tydens ‘n vorige hofverskyning. Foto: Maroela Media. Die sogenaamde Parys-boere-moordverhoor is Maandag in die hooggeregshof in Parys in die Vrystaat uitgestel sodat ŉ hofaansoek om die verrigtinge op video op te neem eers aangehoor kan word. Boeta van der Westhuizen (46), Loedie van der Westhuizen (19), Anton Loggenberg (50), Cor Loggenberg (20), Miela Janse van Vuuren (23) en kapt. Henk Prinsloo (47) staan tereg op twee aanklagte van moord in verband met die dood van Samuel Tjixa en Simon Jubeba. Die hof het Maandag gehoor die SAUK het ŉ aansoek gebring om die hofverrigtinge op kamera op te neem. Hierdie aansoek sal Dinsdag om 12:00 aangehoor word. Die ses beskuldigdes se verhoor is daarom uitgestel totdat hierdie aansoek aangehoor en die hof daaroor uitspraak gelewer het. Die staat beweer die ses beskuldigdes het Tjixa en Jubeba op 6 Januarie 2016 op die plaas Swartklip buite Parys aangekeer en so erg aangerand dat hulle later in ŉ hospitaal aan hul beserings beswyk het. Die beskuldigdes het egter skuld op al die aanklagte teen hulle ontken en sê Tjixa en Jubeba was betrokke by ŉ aanval op Loedie van der Westhuizen sr., Boeta se pa, se plaas. Ao. Joseph Hunter, ŉ lid van die Parys-speurtak, was Vrydag in die getuiebank en het getuig hy is die aand van 6 Januarie na Van der Westhuizen sr. se plaas, Biesiesbult, ontbied nadat daar na bewering ŉ plaasaanval was. Hunter het getuig hy is later die aand na die hospitaal in Parys om die twee verdagtes te sien wat glo kort ná die aanval deur boere van die gebied aangekeer is. Hunter het onder meer getuig Tjixa en Jubeba was by sy aankoms by die hospitaal bewusteloos, maar het steeds geleef. Hy het gesê een van die verdagtes se kop was geswel en daar was bloed aan sy gesig. Volgens Hunter is hy die volgende oggend omstreeks 08:00 ingelig dat een van die verdagtes dood is, en omstreeks 09:00 dat die tweede verdagte, wat na die Pelonomi-hospitaal in Bloemfontein oorgeplaas is, ook gesterf het. Sodra die verhoor hervat word, sal Hunter kruisondervra word. Die verhoor is tot 26 Mei op die hofrol geplaas. Lees alle vorige berigte oor die Parys-boere op Maroela Media.